Kalmte gevra ná brand by parlement  (Foto: Elmond Jiyane/GCIS) Die parlement se voorsittende beamptes sal vandag met belanghebbendes, onder wie Patricia de Lille, minister van openbare werke en infrastruktuur, vergader oor die brand by die parlement om die omvang daarvan te bespreek en die skade te ontleed. Die parlement het Suid-Afrikaners probeer gerusstel dat alle pogings aangewend sal word om ontwrigting aan die sake van die parlement te beperk ná die brand wat Sondagoggend uitgebreek het. Brandbestryders het deur die loop van die dag die brand bestry en het die brand in die kantore van die Nasionale Raad van Provinsies heeltemal onder beheer gebring. Groot skade is aan die Volksraadgebou, die Nasionale Vergadering-gebou en verskeie kantore aangerig. (Foto: Elmond Jiyane/GCIS) Volgens die parlement het die brand op ŉ kritieke tydstip uitgebreek terwyl daar voorbereidings getref word vir die staat- en begrotingsrede. Die voorsittende beamptes het egter die versekering gegee dat dié programme nie geraak sal word nie. Nosiviwe Mapisa-Nqakula, speaker van die Nasionale Vergadering, en Amos Masondo, voorsitter van die Nasionale Raad van Provinsies, het die Kaapse brand- en reddingsdienste geloof vir hul vinnige reaksie. “Die skade kon baie erger gewees het indien dit nie vir hul flink optrede was nie. Hulle was binne ses minute op die toneel nadat hulle oor die brand ingelig en ontbied is.” Pres. Cyril Ramaphosa, De Lille, Mondli Gungubele, minister in die presidensie, en Zizi Kodwa, adjunkminister van staatsveiligheid, het gister die parlementêre kompleks besoek om die omvang van die skade te ondersoek. (Foto: Elmond Jiyane/GCIS) De Lille het gesê die watersproeiers van die parlementgebou het nie dadelik aangegaan toe die brand uitgebreek het nie. Dit is vermoedelik omdat ’n toevoerklep toegedraai was. Maroela Media het vroeër berig vrae oor die parlement se veiligheidstelsel het vroeg reeds ontstaan aangesien dit geruime tyd geneem het voordat alarm gemaak is. ’n Man is intussen in verband met die brand in hegtenis geneem en sal Dinsdag in die hof verskyn. Die voorsittende beamptes het die inhegtenisneming verwelkom en ŉ beroep op wetstoepassingsagentskappe gedoen om geen steen onaangeroer te laat in hul ondersoek om die oorsaak van die voorval vas te stel nie. Die voorsittende beamptes het ook ŉ beroep op kalmte gedoen en gewaarsku teen enige spekulasie oor die voorval. Daar is ŉ beroep gedoen om wetstoepassingsagentskappe die nodige ruimte te gee om hul ondersoek te voltooi en daarna inligting te verskaf.